1.CIEĽ SPRÁVY

Cieľom tejto správy je splniť povinnosť Komisie podľa článku 65 ods. 1 Služobného poriadku a Podmienok zamestnávania ostatných zamestnancov Európskej únie („SP“) poskytnúť údaje týkajúce sa rozpočtového vplyvu odmien a dôchodkov úradníkov Únie vzhľadom na aktualizáciu odmien a dôchodkov úradníkov a ostatných zamestnancov EÚ za rok 2020 a na opravné koeficienty, ktoré sa na ne uplatňujú.

Aktualizácia odmien a dôchodkov úradníkov a ostatných zamestnancov EÚ za rok 2020 sa vykonáva v súlade s prílohou XI k SP a uskutoční sa pred koncom roka. Vychádza zo štatistických údajov pripravených Štatistickým úradom EÚ po dohode s národnými štatistickými úradmi členských štátov, ktoré odrážajú stav v členských štátoch k 1. júlu 2020.

2.SÚVISLOSTI

Nariadením Európskeho parlamentu a Rady (EÚ, Euratom) č. 1023/2013 z 22. októbra 2013 sa zmenil mechanizmus aktualizácie platov známy ako „metóda“, a to umožnením automatickej aktualizácie všetkých platov, dôchodkov a príspevkov. Na tento účel by sa príslušné sumy a opravné koeficienty uvedené v SP mali považovať za referenčné sumy a opravné koeficienty, ktoré podliehajú pravidelnej a automatickej aktualizácii. Komisia by mala pre informáciu uverejňovať aktualizované sumy a opravné koeficienty v sérii C Úradného vestníka Európskej únie, a to do dvoch týždňov od aktualizácie.

Podľa článku 65 ods. 4 SP sa v rokoch 2013 a 2014 neaktualizujú odmeny a dôchodky zamestnancov EÚ pôsobiacich v Belgicku a Luxembursku, t. j. v rokoch 2013 a 2014 v Belgicku a Luxembursku neprebehla žiadna aktualizácia platov zamestnancov EÚ. K tomuto kroku sa pristúpilo po obmedzenej úprave platov a dôchodkov za roky 2011 (0 %) a 2012 (0,8 %), ktorá bola dôsledkom globálneho prístupu k urovnaniu sporov týkajúcich sa úprav odmien a dôchodkov za roky 2011 a 2012.

V rokoch 2004 – 2020 zamestnanci EÚ čelili výraznej strate reálnej kúpnej sily, ktorá bola citeľnejšia než u štátnych zamestnancov v členských štátoch. V tomto období zamestnanci EÚ stratili približne 10,1 % svojej kúpnej sily, a to v dôsledku kombinovaného vplyvu reforiem služobného poriadku v rokoch 2004 a 2013 a zníženia úprav platov. V tom istom období sa štátnym zamestnancom v ústredných štátnych správach členských štátov zvýšila kúpna sila o 1,1 %.

Kombinovaný účinok neuplatnenia metódy na úpravu platov v rokoch 2011 a 2012 a zmrazenia odmien a dôchodkov v rokoch 2013 a 2014 priniesol približne 3 miliardy EUR úspor počas viacročného finančného rámca 2014 – 2020 (VFR) a asi 500 miliónov EUR ročne v dlhodobom horizonte. Posledné preskúmanie služobného poriadku celkovo prinieslo administratívne úspory približne 4,3 miliardy EUR v priebehu VFR. Okrem toho osobitné opatrenia, ktoré nemajú priamy vplyv na rozpočet, ako je predĺženie pracovného času a skrátenie ročnej dovolenky bez kompenzačnej úpravy platov, majú pre inštitúcie celkovú hodnotu približne 1,5 miliardy EUR.

3.Právne ustanovenia o aktualizácii odmien a dôchodkov úradníkov a ostatných zamestnancov EÚ, ako aj opravných koeficientov, ktoré sa na ne uplatňujú

3.1.Aktualizácia odmien a dôchodkov úradníkov a ostatných zamestnancov EÚ (článok 65 ods. 1 druhý pododsek SP)

V článku 65 ods. 1 druhom pododseku SP sa stanovuje, že určité sumy uvedené v danom pododseku, ktorými sa určujú základné platy, rôzne príspevky a koeficienty, sa každý rok aktualizujú v súlade s prílohou XI. Na účely informovania Komisia uverejní aktualizované sumy v sérii C Úradného vestníka Európskej únie do dvoch týždňov od aktualizácie.

Okrem toho sa v článku 65 ods. 3 SP stanovuje, že tieto sumy (uvedené v článku 65 ods. 1 druhom pododseku) sa považujú za sumy, ktorých skutočná hodnota v určitom časovom bode podlieha aktualizácii bez toho, aby bol na to potrebný iný právny akt.

V článku 65a SP sa stanovuje, že pravidlá vykonávania článkov 64 a 65 SP sú uvedené v prílohe XI.

V súlade s článkom 3 prílohy XI k SP sa aktualizácia odmien a dôchodkov podľa článku 65 SP priamo odvodzuje od zmien kúpnej sily platov v štátnych správach jednotlivých štátov (špecifický ukazovateľ) a od zmien životných nákladov v Belgicku a Luxembursku (spoločný index).

Špecifickým ukazovateľom sa merajú zmeny v čistých odmenách štátnych zamestnancov v ústredných štátnych správach jednotlivých členských štátov po odpočítaní inflácie. Eurostat stanovuje tento ukazovateľ na základe informácií od jedenástich členských štátov uvedených v článku 1 ods. 4 prílohy XI.

Spoločným indexom sa merajú zmeny životných nákladov úradníkov EÚ v Belgicku a Luxembursku podľa rozdelenia zamestnancov pôsobiacich v týchto dvoch členských štátoch. Eurostat stanovuje tento index na základe informácií o cenách od belgických a luxemburských orgánov a informácií o počte zamestnancov z interných databáz inštitúcií EÚ.

Okrem toho článok 10 prílohy XI k služobnému poriadku stanovuje doložku o zmierňovaní, t. j. na hodnotu špecifického ukazovateľa sa vzťahuje horná hranica +2 % a dolná hranica –2 %. Ak hodnota špecifického ukazovateľa prekročí túto hranicu, použije sa na výpočet hodnoty ročnej aktualizácie hodnota hranice. Daná hranica sa potom bude uplatňovať s účinnosťou od 1. júla a zvyšok hodnoty ročnej aktualizácie sa uplatní s účinnosťou od 1. apríla nasledujúceho roka.

V článku 11 prílohy XI k služobnému poriadku sa stanovuje doložka o výnimke uplatniteľná v prípade poklesu reálneho hrubého domáceho produktu (HDP) v Únii na základe prognózy Komisie. Doložka o výnimke sa uplatní, ak je hodnota špecifického ukazovateľa kladná, ale dôjde k poklesu HDP Únie za bežný rok. V takom prípade sa na výpočet ročnej aktualizácie použije len časť špecifického ukazovateľa a zvyšok sa uplatní k neskoršiemu dátumu v nasledujúcom roku alebo keď sa kumulatívne zvýšenie HDP Únie merané od roku, v ktorom sa uplatňuje výnimka, stane kladným.

3.2.Aktualizácia opravných koeficientov, ktoré sa uplatňujú na odmeny a dôchodky úradníkov a ostatných zamestnancov EÚ v rámci EÚ (článok 64 druhý odsek SP)